Návrh

Zákon

z...............2003,

o Justičnej akadémii Slovenska
a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

PRVÁ ČASŤ
ZÁKLADNÉ USTANOVENIA

Predmet úpravy
§ 1

	Tento zákon upravuje zriadenie, predmet činnosti a organizáciu Justičnej akadémie Slovenska.

§ 2

(1)	Zriaďuje sa Justičná akadémia Slovenska (ďalej len „akadémia“).

(2)	Akadémia je právnická osoba , ktorá je rozpočtovou organizáciou.

	(3) Sídlom akadémie je Trnava.

§ 3
Predmet činnosti

(1)	Akadémia je nezávislá vzdelávacia inštitúcia s celoštátnou pôsobnosťou, ktorá zabezpečuje, organizuje a vykonáva  vzdelávanie
a)	sudcov, 
b)	 prokurátorov, 
c)	vyšších súdnych úradníkov, 
d)	súdnych tajomníkov, 
e)	probačných a mediačných úradníkov,

(2)	Akadémia zabezpečuje, organizuje a vykonáva aj 
a) odbornú prípravu justičného čakateľa počas prípravnej štátnej služby na získanie osobitných kvalifikačných predpokladov), 
	b)  vzdelávanie justičného čakateľa zamerané na zdokonaľovanie a dopĺňanie požadovaných vedomostí potrebných na výkon funkcie sudcu),
	c)  odbornú prípravu právneho čakateľa prokuratúry na výkon funkcie prokurátora počas prípravnej praxe),
d)	vykonanie odbornej  justičnej skúšky.

(3)  Akadémia môže zabezpečovať v súlade s účelom ,na ktorý bola zriadená aj 
      a)vzdelávanie ďalších zamestnancov súdov a prokuratúry,
      b) spoločné vzdelávanie  po dohode so zástupcami  právnických povolaní alebo iných vzdelávacích inštitúcií.

DRUHÁ ČASŤ
ORGÁNY AKADÉMIE

§ 4

(1)   Orgánmi akadémie sú:
a)      Rada vedenia (ďalej len „rada“),
b)	riaditeľ akadémie (ďalej len „riaditeľ“),
c)	zástupca riaditeľa akadémie (ďalej len „zástupca riaditeľa“),
d)	vedúci úsekov.

 (2)   Na zabezpečenie činnosti akadémie a jej orgánov slúžia
a)	kancelária rady,
b)	technické úseky, 
c)	pomocné zložky.

(3)  Vzdelávaciu činnosť akadémie zabezpečujú úseky výchovy a vzdelávania.

(4) Podrobnosti o organizácii a činnosti  kancelárie rady, úsekoch výchovy a vzdelávania, technických úsekoch a pomocných zložkách upraví štatút akadémie (ďalej len „štatút“). 

(5) Riaditeľ môže zriaďovať komisie poradného charakteru. Podrobnosti o zriadení a činnosti poradných komisií upraví štatút.

§ 5
Bezúhonnosť

(1) Členovia orgánov akadémie musia byť bezúhonní a v plnom rozsahu spôsobilí na  právne úkony.

(2) Za bezúhonnú sa na účely tohto zákona nepovažuje fyzická osoba, ktorá bola právoplatne odsúdená za úmyselný trestný čin, a to aj v prípade, ak jej bolo odsúdenie za úmyselný trestný čin zahladené alebo na ktorú sa hľadí, akoby nebola pre takýto trestný čin odsúdená podľa osobitného predpisu). Bezúhonnosť sa preukazuje odpisom registra trestov nie starším ako tri mesiace ).

§ 6
Rada

(1) Najvyšším  orgánom akadémie je rada; skladá sa z 10 členov. Piatich členov  vymenuje Súdna rada Slovenskej republiky (ďalej len „súdna rada“) z radov sudcov a piatich  členov vymenuje minister spravodlivosti Slovenskej republiky (ďalej len „minister“). Dvoch členov rady vymenuje minister na návrh generálneho prokurátora Slovenskej republiky a najmenej dvaja z piatich členov rady vymenovaných ministrom musia byť sudcami.

(2)  Za člena rady, môže byť vymenovaný
a)	sudca, ktorý spĺňa podmienku podľa § 5 a ku dňu vymenovania vykonáva funkciu sudcu najmenej po dobu desiatich rokov,
b)	prokurátor, ktorý spĺňa podmienku podľa § 5 a ku dňu vymenovania vykonáva funkciu prokurátora najmenej po dobu desiatich rokov,
c)	osoba, ktorá spĺňa podmienku podľa § 5, má vysokoškolské vzdelania druhého stupňa na právnickej fakulte vysokej školy v Slovenskej republike alebo má uznaný diplom o vysokoškolskom právnickom vzdelaní druhého stupňa vydaný zahraničnou školou), a najmenej  pätnásť rokov odbornej právnickej praxe. 

(3) Funkčné obdobie členov rady  je 5 rokov. Tá istá osoba môže byť vymenovaná za člena rady najviac v dvoch po sebe nasledujúcich obdobiach.
  
(3)	Člen rady  vykonáva funkciu bez nároku na odmenu. Člen rady má nárok na náhradu hotových výdavkov spojených s jeho činnosťou v rade podľa osobitného predpisu).

(5) Funkcia člena rady zaniká
a)   odvolaním, 
b)    vzdaním sa funkcie ,
c)    zánikom funkcie sudcu,
d)   zánikom funkcie prokurátora alebo
d)	smrťou.

(6) Ten, kto vymenuje do funkcie členov rady podľa odseku 1, odvolá člena rady ak
a) 	stratil spôsobilosť na právne úkony alebo jeho spôsobilosť na právne úkony bola obmedzená,
b) 	bol právoplatným rozsudkom súdu odsúdený za úmyselný trestný čin .

(7) Ten, kto vymenuje do funkcie členov rady podľa odseku 1, môže člena rady odvolať ak
a) nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
b) ak porušuje povinnosti člena rady napriek predchádzajúcemu písomnému upozorneniu.

(8) Funkcia člena rady je nezlučiteľná s funkciou člena súdnej rady, ministra, riaditeľa, zástupcu riaditeľa a vedúceho úseku.

§ 7
Pôsobnosť rady

Rada 
a)	navrhuje ministrovi kandidáta na funkciu riaditeľa,
b)	vypracúva zásady výberového konania na funkciu riaditeľa a zástupcu riaditeľa,
c)	schvaľuje  všeobecnú stratégiu akadémie a základné princípy jej činnosti,
d)	schvaľuje návrh rozpočtu akadémie, ktorý jej predkladá riaditeľ,
e)	predkladá ministrovi návrh rozpočtu, ktorý schválila podľa písmena d),
f)	schvaľuje študijný plán akadémie, 
g)	schvaľuje štatút,
h)	rozhoduje aj o ďalších skutočnostiach v rozsahu a za podmienok určených v štatúte.

§ 8
Riaditeľ a zástupca riaditeľa 

(1)	Akadémiu navonok zastupuje riaditeľ, ktorý  je jej štatutárnym orgánom. Riaditeľa  zastupuje v čase jeho neprítomnosti zástupca riaditeľa. Tá istá osoba môže vykonávať funkciu riaditeľa, alebo zástupcu riaditeľa najviac dve po sebe nasledujúce funkčné obdobia.

(2)	Riaditeľa vymenuje na návrh rady minister na obdobie troch rokov. Rada navrhne ministrovi kandidáta na funkciu riaditeľa na základe výsledkov výberového konania.

(3)	Za riaditeľa môže byť vymenovaný sudca, ktorý
a)	spĺňa podmienky podľa § 5,
b)	ku dňu vymenovania vykonáva funkciu sudcu najmenej 15 rokov,
c)	vykonával funkciu sudcu  na dvoch stupňoch všeobecných súdov .

(4)	Zástupcu riaditeľa vymenuje riaditeľ na návrh rady. Rada navrhne riaditeľovi kandidáta na funkciu zástupcu riaditeľa na základe výsledkov výberového konania.

(5)	Kandidátom na funkciu zástupcu riaditeľa môže byť sudca, alebo prokurátor, ktorý spĺňa podmienku podľa § 5 a vykonáva povolanie sudcu, alebo prokurátora najmenej desať rokov.

(6)	Funkcia riaditeľa a zástupcu riaditeľa zaniká 
a)	odvolaním, 
b)	vzdaním sa funkcie ,
c)	zánikom funkcie sudcu,
d)	zánikom funkcie prokurátora alebo
e)	smrťou.

(7) Minister odvolá  riaditeľa ak
a)  stratil spôsobilosť na právne úkony alebo jeho spôsobilosť na právne úkony bola obmedzená,
b)   bol právoplatným rozsudkom súdu odsúdený za úmyselný trestný čin .

(8) Minister môže odvolať riaditeľa so súhlasom rady  ak:
a)	nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
b)	ak porušuje svoje povinnosti napriek predchádzajúcemu písomnému upozorneniu.

(9) Na odvolanie zástupcu riaditeľa riaditeľom sa primerane použijú ustanovenia odsekov 7 a 8.

(10) Riaditeľ je oprávnený zúčastňovať sa na zasadnutiach rady s poradným hlasom.

§ 9
Vedúci úseku

(1) Jednotlivé úseky akadémie riadia a za ich činnosť zodpovedajú vedúci úsekov. 

(2) Vedúceho úseku vymenuje do funkcie riaditeľ , so súhlasom rady ,zo sudcov, prokurátorov alebo z osôb, ktoré spĺňajú podmienku vysokoškolského vzdelania druhého stupňa, dosiahnutého štúdiom v Slovenskej republike alebo majú uznaný diplom o vysokoškolskom vzdelaní druhého stupňa vydaný zahraničnou školou) a majú najmenej desať rokov odbornej praxe.

(3) Funkcia vedúceho úseku zaniká
a) odvolaním,    
b) vzdaním sa funkcie, 
c) zánikom funkcie sudcu,
d) zánikom funkcie prokurátora alebo 
e) smrťou.

(4) Riaditeľ vedúceho úseku odvolá ak
a)stratil spôsobilosť na právne úkony alebo jeho spôsobilosť na právne úkony bola obmedzená,
b)bol právoplatným rozsudkom súdu odsúdený za úmyselný trestný čin.

(5) Riaditeľ môže odvolať vedúceho úseku so súhlasom rady ak
a) nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
b)  porušuje svoje povinnosti napriek predchádzajúcemu písomnému upozorneniu.
 
(6) Vedúci úsekov podľa odseku 3, ktorí nie sú sudcami alebo prokurátormi sú štátnymi zamestnancami podľa osobitného predpisu).

§ 10
Odmeňovanie členov orgánov akadémie

(1) Sudcovia, ktorí pôsobia v akadémii vo funkcii riaditeľa, zástupcu riaditeľa alebo vedúceho úseku vykonávajú stáž podľa osobitného predpisu.)

(2)	Prokurátori, ktorí pôsobia ako zástupca riaditeľa alebo vedúci úsekov vykonávajú stáž podľa osobitného predpisu.)

(3) Riaditeľovi patrí k základnému platu osobitný príplatok vo výške 20% jeho základného platu. 

(4) Zástupcovi riaditeľa patrí k základnému platu osobitný príplatok vo výške 15% jeho základného platu. 

(5) Vedúcemu úseku patrí k základnému platu osobitný príplatok vo výške 10% jeho základného platu. 

TRETIA  ČASŤ
PEDAGOGICKÝ ZBOR

§ 11

(1) Vzdelávanie na jednotlivých úsekoch akadémie, navrhovanie obsahu, metodiky výučby a hodnotenia zabezpečuje  pedagogický  zbor. Výber členov pedagogického zboru uskutočňuje rada na návrh ministra, súdnej rady, sudcovských rád, generálneho prokurátora Slovenskej republiky a riaditeľa zo sudcov, alebo prokurátorov, ktorí vykonávajú funkciu sudcu alebo prokurátora najmenej päť rokov, alebo z osôb ktoré spĺňajú podmienku vysokoškolského vzdelania druhého stupňa, dosiahnutého štúdiom v Slovenskej republike alebo majú uznaný diplom o vysokoškolskom vzdelaní druhého stupňa vydaný zahraničnou školou7) a najmenej desať rokov odbornej praxe.

(2) Sudcovia, ktorí pôsobia ako stáli členovia pedagogického zboru vykonávajú stáž podľa osobitného predpisu.10)

(3)	Prokurátori, ktorí pôsobia ako stáli členovia pedagogického zboru vykonávajú stáž podľa osobitného predpisu11).

(4)	Sudcovia, prokurátori a iní členovia pedagogického zboru môžu pôsobiť v rámci akadémie aj ako externí vyučujúci.

(5)	Na pracovnoprávne vzťahy externých vyučujúcich sa vzťahujú ustanovenia osobitného predpisu13).

(6) Osobným úradom štátneho zamestnanca akadémie je ministerstvo spravodlivosti.

ŠTVRTÁ ČASŤ
ODBORNÁ JUSTIĆNÁ SKÚŚKA

§ 12

(1)   Účelom odbornej justičnej skúšky je zistiť, či má justičný čakateľ a právny čakateľ prokuratúry potrebné  vedomosti a je dostatočne pripravený na to, aby mohol zastávať funkciu sudcu.

(2) Vykonanie odbornej justičnej skúšky zabezpečí Justičná akadémia Slovenska.

   (3) Odborná justičná skúška má písomnú a ústnu časť. Písomnou skúškou sa má overiť spôsobilosť justičného čakateľa a právneho čakateľa prokuratúry samostatne vykonávať procesné úkony a postupy vyplývajúce z funkcie, na ktorú sa pripravuje. Ústnou skúškou sa majú  preukázať  vedomosti  z  ústavného práva, organizácie a pôsobnosti súdnictva a prokuratúry, trestného  práva, medzinárodného práva, občianskeho práva, obchodného práva, finančného  práva, správneho práva a pracovného práva.
 
    (4) Justičný čakateľ a právny čakateľ prokuratúry vykoná  odbornú justičnú skúšku v posledných   troch   mesiacoch   prípravnej  služby,   najneskôr v posledný deň prípravnej služby.

(5) Na prípravu a vykonanie odbornej justičnej skúšky poskytne služobný úrad justičnému čakateľovi a právnemu čakateľovi prokuratúry služobné voľno s náhradou platu v trvaní štyroch týždňov.

§ 13

(1) Odbornú justičnú skúšku vykoná justičný čakateľ a právny čakateľ prokuratúry pred skúšobnou komisiou zloženou z piatich členov. Členov  skúšobnej komisie a predsedu skúšobnej komisie vymenúva a odvoláva minister spravodlivosti zo sudcov na návrh súdnej rady, z prokurátorov na návrh generálneho prokurátora a prokurátorskej rady, zo sudcov a prokurátorov na návrh rady akadémie a ministerstva spravodlivosti. 

    (2) Skúšobná  komisia je  schopná uznášať  sa, ak  sú prítomní všetci jej členovia. O  výsledku odbornej justičnej skúšky sa skúšobná komisia  uznáša väčšinou  hlasov.  Člen  komisie sa  nesmie zdržať hlasovania.    Rozhodnutie    komisie    môže    znieť:   "prospel s vyznamenaním", "prospel", "neprospel".

(3) Výsledok skúšky oznámi  predseda skúšobnej komisie ministrovi spravodlivosti a ak ide o právneho čakateľa prokuratúry aj generálnemu prokurátorovi. 

§ 14

(1) Ak justičný  čakateľ  alebo právny čakateľ prokuratúry úspešne vykoná odbornú justičnú skúšku, odovzdá  mu osvedčenie o jej vykonaní riaditeľ akadémie v prítomnosti ministra spravodlivosti a ak ide o právneho čakateľa prokuratúry aj v prítomnosti generálneho prokurátora.

(2) Ak  justičný čakateľ alebo právny čakateľ prokuratúry   pri  odbornej justičnej skúške neprospel, povolí mu minister spravodlivosti  na základe návrhu predsedu krajského súdu alebo generálneho prokurátora vykonať odbornú justičnú skúšku opakovane.

    (3) Opakovane vykonať odbornú justičnú skúšku môže justičný čakateľ  alebo právny čakateľ prokuratúry najskôr po  troch mesiacoch  a najneskôr  do šiestich mesiacov  od   konania  prvej odbornej justičnej skúšky.  Opakovanú odbornú justičnú skúšku  vykoná justičný čakateľ  alebo právny čakateľ prokuratúry pred inou skúšobnou  komisiou;  na  skúšobnú  komisiu  sa primerane vzťahujú ustanovenia § 13.

(4) Ak justičný čakateľ alebo právny čakateľ prokuratúry neprospel ani pri opakovanej odbornej justičnej skúške,  predseda krajského súdu alebo generálny prokurátor  ho  z funkcie  čakateľa odvolá.

PIATA ČASŤ
SPOLOČNÉ, PRECHODNÉ A ZÁVEREČNÉ USTANOVENIA

§ 15

 Podrobnosti o orgánoch akadémie, priebehu vzdelávania v nej, postavení pedagogického zboru,  poslucháčov a o  vnútornom členení akadémie upraví štatút akadémie. 

§ 16

(1) Členov prvej rady vymenujú osoby podľa § 5 odseku 1 najneskôr do 60 dní od účinnosti tohto zákona a súdna rada o ich vymenovaní písomne upovedomí ministra. Generálny prokurátor Slovenskej republiky navrhne ministrovi do 40 dní od účinnosti zákona osoby podľa § 5 odsek 1.

(2) Prvé zasadnutie rady zvolá minister tak, aby sa konalo do 30 dní od uplynutia lehoty na vymenovanie členov prvej rady podľa odseku 1.

(3)	Zásady výberového konania na funkciu riaditeľa, zástupcu riaditeľa a štatút akadémie vypracuje rada do 30 dní od prvého zasadnutia a predloží ich ministrovi.

(4) Minister vyhlási výberové konanie na funkciu riaditeľa do 30 dní od obdržania  zásad výberového konania rady a riaditeľa vymenuje do funkcie do 30 dní od oznámenia výsledku výberového konania ministrovi predsedom výberovej komisie.

Čl. II

Zákon č. 185/2002 Z. z.  o Súdnej rade Slovenskej republiky a o zmene a doplnení niektorých zákonov v znení zákona č. .... /2003 Z. z. sa mení a dopĺňa takto:

1.    V § 4 sa odsek 1 dopĺňa písmenom h), ktoré znie:

„h) vymenuje určený počet členov Rady vedenia Justičnej akadémie Slovenska podľa osobitného predpisu. 2a/“. 

Poznámka pod čiarou k odkazu 2a znie: 
„2a) § 5 ods. 1 zákona č. ….. /2003 Z. z. o Justičnej akadémii Slovenska a o zmene a doplnení niektorých zákonov“.

2. V § 4 ods. 2 sa vypúšťa písmeno f).

Čl. III

Zákon č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z.,  zákona č. 670/2002 Z. z. a zákona č...../2003 Z. z. sa mení takto: 

V § 35 odsek 2 znie:

„ (2) Vzdelávanie sudcov zabezpečuje Justičná akadémia Slovenska.“.

Čl. IV

Zákon č. 335/1991 Zb. o súdoch a sudcoch v znení zákona č. 264/1992 Zb., zákona Národnej rady Slovenskej republiky č. 12/1993 Z. z., zákona Národnej rady Slovenskej republiky č. 307/1995 Z. z., zákona Národnej rady Slovenskej republiky č. 328/1996 Z. z., zákona č. 385/2000 Z. z., zákona č. 185/2002 Z. z., zákona č. 425/2002 Z. z. a zákona č..../2003 Z. z. sa mení a dopĺňa takto:

1.     Doterajší text § 61 sa označuje ako  odsek 1 a dopĺňa sa odsekmi 2 až 4, ktoré znejú:

„(2) Justiční čakatelia vykonávajú prípravnú službu striedavo na súdoch a v Justičnej       akadémii Slovenska. Za výkon prípravnej služby justičných čakateľov sa  považuje aj účasť justičných čakateľov na všetkých vzdelávacích podujatiach zabezpečovaných Justičnou akadémiou Slovenska .

(3) Prípravná služba justičného čakateľa začína  jeho prijatím do prípravnej služby    predsedom príslušného krajského súdu (Vyššieho vojenského súdu), po absolvovaní výberového konania a končí sa vykonaním odbornej justičnej skúšky. 

(4)	Odborná justičná skúška sa považuje za kvalifikačnú skúšku podľa osobitného predpisu7).“.

Poznámka pod čiarou k odkazu 7 znie:
„7) § 20 zákona č. 312/2000 Z. z . o štátnej službe a o zmene a doplnení niektorých zákonov.“.

Čl. V

Zákon č. 154/2001 Z. z. o prokurátoroch a právnych čakateľoch prokuratúry v znení zákona č. 312/2001 Z. z. , zákona č. 669/2002 Z. z. a zákona č.... /2003 Z. z. sa mení a dopĺňa takto:

1.   Slová „prokurátorská skúška“ vo všetkých tvaroch sa v celom texte nahrádzajú slovami „ odborná justičná skúška“ v príslušnom tvare.

2.   Nadpis druhého dielu  znie:

„Dočasné pridelenie prokurátora, preloženie prokurátora a stáž prokurátora.“.

3.     Za § 10 sa vkladá § 10a, ktorý vrátane nadpisu znie:

„Stáž prokurátora
§ 10a

(1)   Ak s tým prokurátor súhlasí, môže na využitie svojich skúseností  vykonávať stáž v Justičnej akadémii Slovenska.

(2)   Výberového konania na miesto zástupcu riaditeľa akadémie, vedúceho úseku akadémie alebo stáleho lektora akadémie sa môže prokurátor zúčastniť len po predchádzajúcom súhlase generálneho prokurátora.

(5)	Prokurátor počas stáže podľa odseku 1 nemôže vykonávať funkciu prokurátora. Stáž podľa odseku 1 sa považuje za výkon funkcie prokurátora.“.

4. V § 80 odsek 2 znie:

 „ (2) Vzdelávanie prokurátorov zabezpečuje Justičná akadémia Slovenska.“.

5. Za § 245 sa vkladá § 245a, ktorý vrátane nadpisu znie:

„Odborná justičná skúška
§ 245a

(1) Vykonanie odbornej justičnej skúšky  zabezpečí Justičná akadémia Slovenska.

(2) Prokurátorská skúška je justičná skúška podľa osobitného zákona33). “.

Poznámka pod čiarou k odkazu 33 znie:
„33) Zákon č....../2003 Z. z. o Justičnej akadémii Slovenska

6. Piaty diel sa vypúšťa.

Čl. VI

Tento zákon nadobúda účinnosť dňom 1.januára 2004